དམ་པའི་སྙིང་སྟོབས་ཟེར་བ་ནི་བདེན་པ་བརྩི་བའི་སྙིང་སྟོབས་ཡིན་པ་ལས་དེ་ལ་ཆོ་ལོ་དང་ཚིག་ཚོགས་ཀྱི་ལོ་མས་བསྒྲིབས་དགོས་དོན་ཅི་ཡང་མེད།བདེན་པ་ནི་སྐྱེ་བོ་ཐམས་ཅད་ཀྱིས་བརྩེ་བའི་འདུན་པ་བཅངས་ན་ཆོག་པའི་ཆོས་ཉིད་ཅིག་དང་།མི་རྣམས་གདེང་ཡོད་མཐོང་ཆེའི་ངང་ནས་འཚོ་དགོས་ན་བདེན་པ་ནི་གང་དེའི་རྨང་གཞི་ཡིན།བདེན་པ་ནི་རིགས་རུས་རིག་གནས་ཤ་རྩི་སོགས་ཀྱི་ཁྱད་མེད་པར་མ་བགོས་ཐུན་མོང་གི་སྤྱི་ནོར་ཡིན།བདེན་པའི་བདག་ཉིད་ཟེར་བ་མེད་ལ་དེ་ལྟར་གྱི་བསམ་བློ་ནི་སྒེར་གཅོད་སྨིན་པའི་དུག་གི་ཞིང་ས་ཡིན།ལེགས་ན་དགྲའི་བུ་ཡིན་ཡང་བྱ་དགའ་བསྩོལ་བ་དང་ཉེས་ན་རང་གི་བུ་ཡིན་ཡང་ཆད་པ་གཅོད་པ་སོགས་ཀྱི་བློ་ཁོག་ཡངས་པོ་ནི་དམ་པའི་སྙིང་སྟོབས་ཡིན།སྙིང་སྟོབས་དེའི་ཆེད་དུ་མང་པོ་མང་པོ་བློས་བཏང་བའི་མི་ནི་དམ་པ་དང་།དེ་ལྟར་མ་ཐུབ་ཀྱང་སྙིང་སྟོབས་དེ་ལ་ཡི་རངས་དང་རིན་ཐང་དེ་ལ་སེམས་ཕྱོགས་པ།མི་དེའི་རིགས་ལ་བརྩི་བཀུར་དང་རྒྱབ་སྐྱོར་བྱེད་པ་ནི་དམ་པར་གུས་ཞེད་ཀྱི་སྙིང་སྟོབས་ཡིན་ཞེས་བདག་གིས་ག་དུས་ཡིན་ཡང་གླེང་གིན་ཡོད།རྒྱལ་ཁབ་ཀྱི་རྒྱལ་སྲིད།ཡུལ་ཁམས་ཀྱི་ཡུལ་སྲིད།ཁྱིམ་གྱི་ཁྱིམ་སྲིད་ལ་སོགས་པ་འཇིག་རྟེན་གྱི་བྱ་བ་ཆེ་ཕྲ་གང་ཡང་དམ་པའི་སྙིང་སྟོབས་ཀྱིས་ཕན་ཐོགས་ཀྱི་རེད།རྒྱུ་མཚན།དམ་པ་ནི་མིའི་རིགས་ཀྱི་ཉམས་མྱོང་ལས་འཁྲུངས་པའི་ཤེས་རབ་གཙུག་ཏུ་བཀུར་མཁན་ཡིན་ལ།ཁོང་ཚོ་ནི་ཤེས་རབ་སྲོག་ལྟར་གཅེས་པའི་མི་བུ་ཆེན་པོ་ཡིན།འཇིག་རྟེན་འདིར་ཤེས་རབ་ཀྱི་རྩིས་མ་ཟིན་ཀྱང་ཉམ་ང་མེད་པའི་ཆོས་ནི་གང་ཡང་མེད།དེའི་ཕྱིར་དམ་པར་གུས་ཞེད་བྱེད་པའི་སྙིང་སྟོབས་ནི་རང་ཉིད་ལེགས་ལམ་དུ་བགྲོད་པའི་ཉེར་བསྡོགས་ཡིན།